钦定古今图书集成/明伦汇编/闺媛典/第048卷 > 齐亿妻丘端一
## 钦定古今图书集成/明伦汇编/闺媛典/第048卷 > 齐亿妻丘端一

按《常熟县志》：丘端一，齐亿妻，子渊之女，宋进士光禄
大夫砺之后。家东始赘亿为婿。亿早世，端一守节靡
他。至正十七年，张士诚侵县，纵兵卤掠，突入子渊宅，
呵叱索金。子渊曰：“汝不能吊民伐罪，反作盗耶？”兵怒，
枪中其胁而死。端一惊走，不得脱。兵见其美，欲逼污
之。端一大骂曰：“强贼杀我父，又欲辱我，我死即诉上
帝。”遂投桥下，急流中死。从孙泰和县丞丘方有传。